Richter, Ján, minister práce, sociálnych vecí a rodiny SR (2014-10-30):
Ďakujem za slovo. Vážená pani podpredsedníčka Národnej rady, vážení páni poslanci, vážené poslankyne, pán predkladateľ, nemám veľmi možnosť a často byť v takejto zostave, skôr býva opačne. Ak dovolíte, možno budem hovoriť trošku dlhšie, ale myslím si, že je právom každého obvineného – a ja som tu dneska v takejto pozícii – povedať si svoj názor na argumenty, ktoré tu zazneli. Priznám sa, že som čakal v tom úvodnom vystúpení, že sa dozviem niečo konkrétneho, prečo a z akých dôvodov mám byť odvolaný, ale minimálne pokladám za potrebné rozviesť tú stať, ktorá hovorí o tom, že Richter nezvládol agendu ministerstva práce, sociálnych vecí a rodiny, preto sa pokúsim tie veci veľmi rozmeniť na drobné. Veľmi si vážim túto snemovňu na to, aby som tu rozoberal stranícke veci, a myslím si, že aj vy. Nepamätám si, kedy sa tu rozoberali vnútorné veci KDH ani SDKÚ a už vôbec nie tej vašej strany, lebo však ešte asi nebola šanca a príležitosť. Ale s plnou zodpovednosťou môžem povedať, že bolo, je a bude na rozhodnutí mesta, obce, či a ktorú agentúru, poradenskú službu si vyberie. Je to ich slobodné rozhodnutie, ale logicky aj zodpovednosť, tak ako je zodpovedný príslušný riadiaci orgán, to znamená ministerstvo, za činnosť a postup pri hodnotení jednotlivých žiadostí, projektov, prípadne výberových konaní, tak takúto istú zodpovednosť má aj zadávateľ. Naším prirodzeným cieľom je a bude napomáhať a využiť možnosti pri čerpaní finančných prostriedkov z európskych štrukturálnych fondov, o ktoré sa môže príslušná obec alebo mesto jednoducho uchádzať. Je preto nezmyselné akékoľvek obvinenie na akéhokoľvek straníckeho funkcionára ohľadom zodpovednosti za činnosť jednotlivých operačných programov. Za tie nesú plnú zodpovednosť funkcionári ministerstiev. Máme objektívny záujem, aby čerpanie eurofondov bolo efektívne, transparentné, a záujem na plnení cieľa, na ktorý sme sa voči Európskej únii zaviazali. Ja prehlasujem z tohto miesta, že beriem plnú zodpovednosť za operačný program, ktorý prináleží môjmu ministerstvu z hľadiska čerpania jednotlivých postupov, ale bol by som rád, aby ste túto zodpovednosť, a to sa obraciam smerom k opozícii, brali aj vy. Priatelia, vy ste boli dva roky vo vláde. Vy ste dva roky mali možnosť robiť vnútorné, vonkajšie kontroly, audity. Vy ste mohli nechať za porušenie zákona ľudí zatvárať. Pýtam sa, prečo ste to neurobili. Ešte raz, absolútne sa hlásim k plnej zodpovednosti a budem konkrétne hovoriť, čo sa týka operačného programu Zamestnanosť a sociálna inklúzia, pretože cítim sa byť zodpovedný a beriem zodpovednosť za tento operačný program. Samozrejme, od čias, keď som zobral funkciu ministra, a to, čo bolo predtým, som si tiež mal možnosť preveriť a viem, do akej miery mám niesť zodpovednosť aj za to predchádzajúce obdobie, pretože to programové obdobie je jednoducho dlhšie. Teraz, ak dovolíte, k meritu veci. Zvládnutie, respektíve nezvládnutie agendy ministerstva práce, sociálnych vecí a rodiny. No nielen vzhľadom na charakter zdôvodnenia návrhu na moje odvolanie, ale vzhľadom aj na mediálne vystúpenia tých, ktorý sa pod návrh podpísali, by som teraz rád sa dotkol celkového pôsobenia na čele ministerstva. Z hľadiska kompetencií naše ministerstvo zodpovedá za politiku zamestnanosti, sociálnu politiku, rodinnú politiku, sociálne poistenie a dôchodkové sporenie, bezpečnosť a ochranu zdravia pri práci, inšpekciu práce, ako aj sociálno-právnu ochranu detí a rodovú rovnosť a rovnosť príležitostí. Dôležitou oblasťou, na ktorú zameriavam svoju pozornosť, je celkom prirodzene politika zamestnanosti a kľúčovým cieľom je znižovanie miery, ale aj počtu nezamestnaných na Slovensku. V tejto oblasti sú výsledky najpozitívnejšie za posledné štyri roky. Áno, výsledkami sme sa dostali do prvej vlády Roberta Fica a prekonali sme všetky neduhy, zlé rozhodnutia – či už legislatívne, alebo projektové – predchádzajúcej vlády pani Radičovej. Miera evidovanej nezamestnanosti je na úrovni 12,44 %, v podstate najnižšia od decembra roku 2010, ale čo je najdôležitejšie, a to je celková miera nezamestnanosti, je ešte aktuálnejšia a dostávame sa až do novembra 2010 s výškou v nezamestnanosti. No a keby páni, ja neviem, Kaník, možno pán Beblavý, ako to majú veľmi radi, chceli zasa argumentovať, a v konečnej miere vystúpila v tomto smere aj pani poslankyňa Nicholsonová, nejakou zmenou metodiky, tak upozorňujem, že aj celkový počet nezamestnaných je najnižší za posledné 4 roky a klesol na 378-tisíc ľudí, čo sa týka disponibilných, tých je 335-tisíc. Tento trend popritom potvrdzujú aj ďalšie údaje inštitúcií, ako je Národná banka Slovenska, Štatistický úrad alebo Eurostat. Osobitne upozorňujem, že sa nám podarilo prvýkrát od roku 2006, čo sa týka tohto mesiaca, respektíve minulého znižovať nezamestnanosť aj v septembri – teda v mesiaci, keď tradične nezamestnanosť stúpa. A opäť to nie je len hra s číslami, lebo sme to dosiahli nie administratívnym vyraďovaním z evidencie, ale tým, že do riadiacej práce nastúpilo vyše 20-tisíc ľudí a čo je, by som povedal, podstatné a vyplýva to z údajov Sociálnej poisťovne, vytvorilo sa 20-tisíc nových pracovných miest. Osobitne ma teší, že pozitívne výsledky, ktoré sme dosiahli v oblasti nezamestnanosti mladých ľudí do 29 rokov, kde evidujeme o 15-tisíc menej evidovaných nezamestnaných ako za vlády pani Radičovej. Toto je úplne iný prístup, aký zvolil môj predchodca na prelome rokov 2011 a 2012, keď v čase predvolebnej kampane, kedy zúfalo potreboval prezentovať aspoň nejaké pozitívne výsledky, keďže nárastom počtu pracovných miest sa veľmi pochváliť nemohol, tak dal pokyn na vykonanie celoslovenskej akcie Očista. Pani poslankyňa Nicholsonová, boli ste tam ako štátna tajomníčka. Očista, písomne podpísaná pánom vtedajším ministrom, zdokladovaná. V rámci tejto Očisty za necelé tri mesiace bolo nahnaných na úrady práce vyše 78-tisíc nezamestnaných, z ktorých napokon vyše 2 600 dali narýchlo vyradiť z evidencie, samozrejme bez toho, aby im úrady pomohli do zamestnania. Môžem to doložiť príslušnými materiálmi, ktoré sa tejto problematiky týkajú. Naopak, dôkazom súčasného pozitívneho vývoja sú aj údaje o raste zamestnanosti. Podľa Národnej banky Slovenska prekročil medziročný rast zamestnanosti 2 percentá. Údaje Slovenskej poisťovne, ktorá má z tohto hľadiska najpresnejšie štatistiky, ukazujú nárast počtu zamestnancov o vyše 40-tisíc od začiatku tohto roka a ak by som mal pomenovať, od 1. januára 2013 je to 76-tisíc nových pracovných miest. Viem, páni a dámy z opozície, čo na to budete hovoriť – nie je to len moja zásluha, a to v tomto smere úplne súhlasím aj s pánom premiérom, je to istým spôsobom aj vďaka hospodárskemu rastu, jednoducho vývoju ekonomiky. Lenže predtým si uvedomte, že dnes nemáme ani taký hospodársky rast, aký zaznamenala vláda Ivety Radičovej, ktorý dokonca prekročil hranicu 3 %, a predsa sa v oblasti zamestnanosti nedarilo tak ako dnes. Neostáva iné, len priznať, že popri hospodárskom raste sa na týchto výsledkoch podieľajú aj kroky nášho rezortu. Väčšia flexibilita a efektivita služieb zamestnanosti po vlaňajšej novele zákona, ktorú ste toľko kritizovali. Lepšia spolupráca so sociálnymi partnermi a samosprávami pri riadení výdavkov na podporu zamestnanosti. Modernejší a európskejší Zákonník práce, ako aj stále vysoká úroveň sociálneho dialógu, ktorú na Slovensku udržiavame. To všetko vyúsťuje do lepšieho podnikateľského prostredia, ktoré vy tak často spochybňujete a v ktorom sa firmy neboja rozširovať produkciu a prijímať nových zamestnancov. Ale aj presne cielené opatrenia, akými bol projekt na podporu zamestnávania mladých do 29 rokov, ktorým sme v priebehu uplynulých dvoch rokov pomohli s nákladom 70 mil. eur nájsť si prácu takmer 12-tisíc mladým nezamestnaným. Upozorňujem, že keď som prišiel na ministerstvo v apríli 2012, na stole som našiel návrh, ktorý mal za 39 mil. eur zamestnať 2 000 ľudí, a to len v troch krajoch a polovica z nich mali byť mladí do 29 rokov. Aj to je dôkaz, že sme tento projekt, ktorým sme jednak pomohli mladým, jednak pre Slovensko sme zachránili 70 mil. z eurofondov, ktoré by boli inak jednoducho sa nevyčerpali, sme skutočne zvládli. A pripravili sme to za pár týždňov aj so sociálnymi partnermi, vrátane ťažkých rokovaní v Bruseli. A práve tieto rokovania stanovili podmienky, ktoré sme neskôr už nemohli ovplyvňovať a nesmeli sme ich jednoducho porušovať. Pokladám za potrebné, nechcem vás unavovať, tie podmienky pomenovať, lebo sa týkajú aj pána exekútora Krutého. Po prvé, nediskriminácia žiadateľa podľa sektora výroby či služieb, v ktorom pôsobí. Prvá podmienka Bruselu. Druhá, rovnaký prístup k žiadateľom bez ohľadu na veľkosť podniku, či je to mikro, malý, stredný alebo veľký podnik alebo jednoducho podľa európskych kritérií, samozrejme, vrátane občianskych združení a neziskových organizácií. Po tretie, predloženie dokladov o začatí činnosti minimálne 12 mesiacov pred podaním žiadosti. Po štvrté, doklad o vykonávaní činnosti v dĺžke najmenej 12 mesiacov vo forme účtovnej závierky alebo výročnej správy. Po piate, doklady potvrdzujúce, že žiadateľ má splnené daňové a odvodové povinnosti. Po šieste, čestné prehlásenie o uspokojených nárokoch zamestnancov, o neexistencii záväzkov voči úradom práce, sociálnych vecí a rodiny a o tom, že žiadateľ nie je v konkurze, likvidácii či súdom určenej správe. Pán navrhovateľ, ani som nechcel veriť, kto všetko podpísal váš návrh aj s jeho odôvodnením. Lebo ak vám prekáža podpora zamestnávania u exekútorov, tak sa láskavo v prvom rade obráťte na svojich kolegov, bývalých pánov ministrov Kaníka, Mihála, Radičovú, ako aj štátnych tajomníkov Beblavého a Nicholsonovú. Za pôsobenia pána Kaníka a pána Beblavého ako štátneho tajomníka totiž úrady práce podporili a financovali prácu na päťdesiatich exekútorských úradoch pre celkove 72 mladých nezamestnaných. Budem konkrétnejší: Úrad práce v Bardejove, podporený exekútor pán Voloch, aby sme nehovorili len o Krutom alebo najkrutejšom, päť pracovných miest v rokoch 2004 – 2005. Úrad práce Martin, podporený pán Milan Somík, osem pracovných miest v rokoch 2004 – 2005. Úrad práce Prievidza, podporený doktor Klinec, desať pracovných miest v rokoch 2003 – 2004. Úrad práce Zvolen, jedným súdnym exekútorom, ktorým bol pán Kubinec, dostal podporu na päť nových pracovných miest v roku 2003 – 2004. Súdny exekútor doktor Zachar dostal štyri pracovné miesta alebo podporu na štyri pracovné miesta v sledovanom období, a to celkom zaujímavé, v mestách Dolný Kubín, Námestovo a Ružomberok. Súdny exekútor pán doktor Kabáč vytvoril a dostal podporu na tri pracovné miesta, a to v okresoch Považská Bystrica, Námestovo. Mohol by som pokračovať, ale tu si treba uvedomiť, že povinnosť zverejňovať uzatvorenie dohody na Centrálnom registri zmlúv bola až od 1. 1. 2011. To znamená, toto mám z podkladov konkrétnych úradov práce. A keďže pán Mihál aj s pani Nicholsonovou na ministerstve pôsobili kratšie, rezort pod ich vedením stihol financovať len 46 exekútorov a podporiť 52 mladých, ktorí u nich jednoducho pracovali. Znova môžem čítať konkrétne mená (potlesk), konkrétnych, zhodou okolností som tam našiel aj dvoch menovcov pána Mihála. Samozrejme, tým nič netvrdím ani nehovorím. Jednoducho zdokladované veci. Pýtam sa vás, priatelia, po tom, čo ste, pán predkladateľ, tu povedali, čo tu zaznelo, trváte stále na tom, čo ste povedali smerom... No dobre a potom ideme hodnotiť exekútorov, či je krutý, najkrutejší alebo aký? Jednoducho podporujú sa nové pracovné miesta, podporovali sa v minulosti, podporujú sa teraz a pokiaľ k tomu budú adekvátne projekty, budú sa podporovať aj ďalej. A tu chcem povedať jednu dôležitú vec. Minuli na to moji predchodcovia peniaze zo štátneho rozpočtu a z eurofondov. Ale v ani jednom z týchto prípadov nešlo o osobitný projekt, ktorého podmienky schvaľoval Brusel. V mojom prípade to tak bolo. Ja som ich presne prečítal. To znamená, že to bolo na plnom rozhodnutí vzhľadom na nastavenie jednotlivých nástrojov aktívnej politiky trhu práce. Preto jednoducho, ak ani toto vyčíslenie pre vás, pán Hlina, nepoodkryje istý priestor a možno iné rozmýšľanie, no tak vzhľadom na to, že ten návrh na odvolanie podpísali aj páni Kaník a Mihál, prepáčte, ale musím povedať, vnímam to ako farizejstvo. Poznamenávam, že najskôr pred svojím opozičným prahom si pozametajte a potom vylievajte špinu na vládu! Ešte raz pripomínam, že som rovnako ako predchádzajúci ministri musel rešpektovať zásadu nediskriminácie vo vzťahu ku všetkým zamestnávateľom. Myslím, že to je celkom logické. Navyše v podpore zamestnávania mladých u každého jedného zamestnávateľa v rámci spomínaného projektu rozhodol tripartitný výbor, kde bolo zastúpenie odborárov, zamestnávateľov, obcí a miest, vúciek a v menšine len troch predstaviteľov úradu práce. V týchto prípadoch rozhodovali len úradníci. Viacerí poslanci sa v predchádzajúcom období rozplývali tým, aká je alebo bude veľká korupcia v súvislosti so zmenou charakteru fungovania týchto výborov. Naopak, transparentnosť, a to potvrdil život, pretože čo sa týka vlaňajška, rozhodovali vyše 4 000 prípadov a len 232 žiadostí nepodporili z objektívnych dôvodov, pretože nespĺňali najzákladnejšie podmienky pre to, aby mohli byť udelené. Dôrazne si tiež vyprosím obvinenia, že čerpanie eurofondov riadim neefektívne a nehospodárne. Áno, Slovensko má isté problémy, ale my financujeme národné projekty z operačného programu Zamestnanosť a sociálna inklúzia priebežne aj v súčasnosti, platby pozastavené jednoducho nemáme. Od apríla 2012 sme celkovo odštartovali 227 nových projektov za vyše 310 mil. eur. Čerpanie financií z operačného programu sme zvýšili o 350 mil. eur, inak povedané zo 40 % na 72 % celkových zdrojov, teda za 32 mesiacov, a to už povedal aj pán premiér, sme vyčerpali približne taký istý objem prostriedkov ako za predchádzajúcich 63 mesiacov. Tu je treba si spomenúť a možno pomenovať aj posledné fungovanie pani ministerky Radičovej, kedy boli pozastavené platby tohto operáku a až potom, čo pani ministerka Tomanová prijala opatrenia a v apríli dvetisícsiedmeho roku boli opätovne tieto veci spustené. Možno aj to by malo byť z hľadiska zodpovednosti tých, ktorí sa často pýtajú prečo. Áno, prečo boli pozastavené? Pretože sa zle čerpali, netransparentne, audit zistil problémy a bolo potrebné odstraňovať problémy. Odstraňovali ich ministri za prvej vlády Roberta Fica. Čo sa týka istých problémov, áno, pokiaľ ide o korekcie či výdavky, ktoré Európska komisia nechce uznať a mám ich doteraz tieto, to je cirka 16 % celkového objemu, to sú dopytové projekty, a to najmä z rokov 2011 a 2012, pán Mihál. 2011 a 2012. Ale treba povedať, že máme záujem, ale problém nebol na ministerstve. Problém bol hlavne v súvislosti s verejným obstarávaním u mimovládnych organizácií. Ale objektívne problém je, samozrejme, v operačnom programe, za ktorý nesieme zodpovednosť. Zdá sa, že tie korekcie dokážeme v priebehu tohto mesiaca vysporiadať. Predpokladám, že môžu byť okolo 8 miliónov. V našom operáku je však výhoda, že ich chcem operatívne použiť pre aktívnu politiku trhu práce v roku 2015 a v žiadnom prípade nedopadneme tak, že by akékoľvek finančné prostriedky prepadli. Celkovo sme za môjho pôsobenia podporili vytvorenie takmer 60-tisíc pracovných miest s investíciou 223 miliónov. A to si vyžaduje maximálnu operatívnosť a efektívnosť, lebo keď som prišiel na ministerstvo, zdedil som po pánovi Mihálovi rozpočet, v ktorom sa na strane 4 uvádzalo: „Znamená to, že na opatrenia aktívnej politiky trhu práce nemá ministerstvo vo svojom rozpočte zabezpečené žiadne zdroje štátneho rozpočtu.“ (Potlesk.) Operatívne bolo potrebné tieto veci riešiť. 	Toto je štátnická zodpovednosť vo vašom podaní, vážená opozícia? A keď si už dovolíte vyčítať mi efektivitu, no tak v roku 2011 pán Mihál a pani Nicholsonová minuli na aktívnu politiku zamestnanosti vyše 162 mil., za ktoré dokázali umiestniť na trhu práce 121 100 nezamestnaných. Richter vlani použil necelých 127 mil., ale na trhu práce sme dostali vyše 200-tisíc nezamestnaných. To je efektívnosť. (Potlesk.) Ale ako ste ukázali v zdôvodnení návrhu na moje odvolanie, vy máte radi konkrétne príklady, tak ešte jeden prípad. Ide o dva projekty. Jeden z dielne môjho predchodcu, ktorý ma teraz chce odvolať, a druhý z mojej dielne. V prvom prípade boli projekty financované z Európskeho sociálneho fondu. Pán Mihál cez inak užitočné protipovodňové opatrenia podporil zamestnanie ľudí na šesť mesiacov za 513 eur na mesiac za osobu. Ja som na nezamestnaných mladých na 18 mesiacov minul 365 eur na mesiac a osobu. Z ľudí, ktorí robili na protipovodňových opatreniach, sa 89 % vrátilo do evidencie úradov práce. Ale z mladých, ktorí už ukončili môj projekt, cirka 7-tisíc, až 80 %, zostalo naďalej pracovať. Samozrejmá vec, že už bez akejkoľvek podpory štátu. Jednoducho získali podporu zamestnávateľov a dostali zmluvu na dobu neurčitú. Takže drahšie, na kratšiu dobu a neúspešnejšie z hľadiska udržateľnosti – to je podľa vás pozitívny výsledok. Ale lacnejšie, na dlhšiu dobu a udržateľne aj po vyčerpaní podpory – to je podľa vás zlyhanie. Nuž, nečudujte sa, že vás občania posielajú preč z tohto parlamentu, priatelia. A hoci sa usilujete moju prácu vykresliť v čiernych farbách a nepochybujem, že dnes si tu vypočujem na svoju adresu veľa populistických útokov, tvrdo pokračujem v začatej práci aj naďalej. Boli sme medzi prvými krajinami, ktoré Európskej komisii predložili návrh realizácie záruk pre mladých. Od 1. januára uzrie svetlo sveta prvá z nich, a to je príspevok na zamestnávanie pre mladých ľudí, ktorí doteraz nikdy nepracovali. Veľmi intenzívne s ministrom školstva pánom Pellegrinim presadzujeme a pracujeme na zmene zákona o odbornom vzdelávaní a príprave, ktorá posilnením prvku duálneho vzdelávania celkom iste a systémovo zlepší prepojenie odborného školstva a reálnych potrieb trhu práce. Máme zároveň pripravený projekt Prácou k zamestnaniu, ktorým chceme umožniť mladým získať nezamestnaneckú skutkovú pracovnú prax v reálnych podmienkach v konkrétnych podnikoch. A odbornú kvalifikáciu najmä v nedostatkových remeslách a robotníckych profesiách poskytujeme mladým nezamestnaným so základným vzdelaním. Je ich 112-tisíc na úradoch práce, z nich je 22-tisíc bez ukončenia základnej školy. V rámci tohto projektu možnosť Späť do školy a získať si tzv. malý učňovský list. Nerád by som však zostal len v rovine politiky zamestnanosti, lebo pôsobenie môjho rezortu je oveľa širšie. Nebudem opakovať, čo som tu už raz hovoril v oblasti pracovného práva, vrátili sme pracujúcim ľuďom dôstojnosť a silu pri ochrane svojich prirodzených záujmov a potrieb. Bojujeme proti ich zneužívaniu zo strany nepoctivých zamestnávateľov. Chápem, že to nie je niečo, čo vy nemôžete prehltnúť, ale kritizovať nás za novú modernú reguláciu agentúrneho zamestnávania je výsmechom desaťtisícom ľudí, ktorí teraz pracujú v nedôstojných podmienkach. Na tomto mieste chcem jasne deklarovať, že trpezlivo o tom komunikujeme aj so zamestnávateľmi. Uvedomujeme si citlivosť tohto problému, ale nepodľahneme žiadnym lobistickým tlakom, aby nepoctivé agentúry naďalej zarábali státisíce eur na úkor svojich zamestnancov. (Potlesk.) Keď už ste, pán Kaník, podpísali návrh na moje odvolanie, pozrite sa láskavo, ako fungujú v tejto oblasti agentúrneho zamestnávania vaši okresní funkcionári. Možno aj bývalí poslanci Národnej rady Slovenskej republiky. Oberanie ľudí o zárobky, falošné cesťáky, prepúšťanie ľudí zo dňa na deň bez akejkoľvek kompenzácie alebo dočasné zamestnávanie trvajúce celé roky – to všetko sa skončí. Vážené dámy a páni z opozície, aj ja toto považujem za dôležitý výsledok svojho pôsobenia na ministerstve. Zamestnávanie načierno je tiež zneužívaním ľudí, preto som vytvoril špecializovaný útvar inšpektorov práce na kontrolu nelegálneho zamestnávania, tzv. Kobru. Výsledok: Rok predtým sme skontrolovali 11-tisíc firiem a našli sme 779 nelegálne zamestnaných. A v prvom roku fungovania Kobry to už bolo takmer 20-tisíc firiem a bezmála 2-tisíc nelegálne zamestnaných. To je veľmi slušná fabrika. Pochopiteľne, že narástol aj objem udelených pokút, lebo sme dôslední a efektívni. Avšak mojím cieľom nie je za každú cenu zarábať na pokutách, ale vyčistiť podnikateľské prostredie, zvýšiť jeho kvalitu, chrániť korektnú hospodársku súťaž a posilniť konkurencieschopnosť poctivých podnikateľov. Nelegálna práca totiž ľudí okráda o mnohé pracovné a sociálne práva zabezpečené zákonom, medzi ktoré patrí aj garantovaná mzda. A tu treba povedať, že výsledky našej práce sa aj v tejto oblasti každopádne pozitívne menia. Ministerstvo ani vláda nevedia priamo ovplyvňovať zamestnávateľov, ako majú svojich zamestnancov platiť, ale vieme ovplyvniť, koľko najmenej musí každý zamestnanec dostať. A keďže stále považujem platy na Slovensku za nízke a často nezodpovedajúce našej vysokej produktivite práce, dôsledne sa každý rok venujeme určeniu výšky minimálnej mzdy. Výsledkom je, že v roku 2015 porastie čistý príjem z minimálnej mzdy historicky o najvyššiu sumu doteraz v podmienkach novej Slovenskej republiky. Najhoršie zarábajúcim ľuďom pridáme 32 eur mesačne, čím získajú vlastne trinásty plat. Samozrejmá vec, nechceme pritom zaťažiť ani podniky vyššími nákladmi, a preto tieto veci budú realizované prostredníctvom odpočítateľných poistných odvodov. Zvýši to príjem pracujúcich rodín, a teda sa zlepší ich sociálna situácia, prostredníctvom spotreby to môže hospodárstvu jednoducho zvýšiť atraktivitu práce oproti sociálnym dávkam a prirodzene očakávam z tohto titulu aj vzhľadom na ďalšie nástroje vyššiu zamestnanosť. Zdôrazňujem to preto, aby bolo jasné, že nejde o žiadny ľavicový populizmus, ale o systematické opatrenie, ktoré zapadá do rámca podpory pracujúcich a podpory práce ako takej. Presne do tohto rámca patria aj zmeny v oblasti hmotnej núdze. Novelou zákona sme zabezpečili, že aj poberatelia získavajú pracovné návyky, aby mali väčšie šance vrátiť sa naspäť do práce. Vyslúžili sme si za to veľa kritiky, ale dnes môžem povedať, že bezmála 99 % poberateľov dávky v hmotnej núdzi, ktorých sa táto zmena týka, lebo treba povedať, že tam nejde o dôchodcov a ďalších, sa do aktivačných činností zapojili. Aby to nebolo len formálne, vyčlenili sme na túto činnosť a organizáciu a kontrolu 847 ľudí z úradov práce po celom Slovensku a na spoluprácu sme presvedčili 2 936 obcí a miest a 909 ďalších poväčšine mimovládnych organizácií, ktoré vytvárajú pracovné príležitosti v rámci tohto opatrenia. Je to obrovský kus roboty, ktorej pozitívne výsledky sa prejavujú aj v tom, že medziročne poklesol počet poberateľov dávky v hmotnej núdzi o vyše 33-tisíc ľudí a výdavky na túto dávku poklesli o vyše 16 mil. eur. Sociálne odkázaní zvyšujú svoje šance zamestnať sa. Vniesli sme väčšiu spravodlivosť do sociálneho systému, v obciach, mestách sa robí kus užitočnej práce a to všetko bez toho, aby vzniklo sociálne napätie či dokonca nepokoje a rabovačky, ako sme boli toho svedkom za pôsobenia pána ministra Kaníka. Naopak, na cestách po Slovensku sa stretávame s mnohými pozitívnymi ohlasmi. Nepochybne je to aj preto, lebo popri zmene zákona projektovo podporujeme aj 200 pracovníkov v komunitných centrách a ďalších takmer 900 terénnych sociálnych pracovníkov, ktorí rôznym spôsobom pomáhajú vyše 74-tisíc ľuďom. A toto všetko robíme preto, aby sme bojovali proti chudobe, aby sme sociálne odkázaných ľudí pozdvihli na vyššiu úroveň. A bez ohľadu na to, koľko bude opozícia naprázdno bez argumentov hovoriť, je to výsledok systematickej práce, dámy a páni z opozície. Svedčí o tom zmena spôsobu zvyšovania dôchodkov o pevnú sumu, aby sme viac pomáhali penzistom s nízkymi dôchodkami, a svedčí o tom aj zmena vzorca na výpočet vianočného príspevku tak, aby sme dosiahli vyššiu solidárnosť s nízkopríjmovými penzistami. Hornú hranicu príspevku sme tak zvýšili na 88 eur a čo sa týka ďalšieho príspevku, ten sa pohybuje až do výšky 100 eur pre najnižšie príjmové skupiny dôchodcov. Celkove sme sumu na vianočné dôchodky zvýšili tento rok na 81 mil. a nezabúdame ani na tých, ktorí sa o seba už postarať jednoducho nedokážu. Už ste zabudli, že krátko po nástupe do funkcie som musel zachraňovať aj spolu s poslancami vládneho SMER-u odkázaných klientov domovov sociálnych služieb, lebo pán Mihál z nich urobil takmer bezdomovcov, keď im naordinoval radikálne zvýšenie poplatkov až na 50 % nákladov alebo ekonomicky oprávnených nákladov. Ja som na rozdiel od vás novelou zákona zaviedol nové druhy sociálnych služieb, sprísnil podmienky registrácie a finančnej podpory z verejných zdrojov a zvýšil ochranu príjmov týchto ľudí. Zmenou zákona som presadil, že exekútori, pán poslanec Hlina, nemôžu siahať dôchodcom na ich peniaze do výšky 100 % životného minima, čo je bezmála 200 eur mesačne, zatiaľ čo v predchádzajúcom období to bolo len 60 percent. A nerobím z toho politickú reklamu, nerobím z toho politickú reklamu, ako vy, pán Hlina, ale reálne pomáham a konám týmto ľuďom, ktorí sú jednoducho na to odkázaní. Celkom budeme mať v roku 2015 k dispozícii už 22-tisíc lôžok pre odkázaných ľudí, čo je za môjho pôsobenia nárast takmer o 10-tisíc lôžok, čiže takmer 100-percentné zvýšenie. Samozrejme, je to prostredníctvom osobitného projektu, na ktorý sme vyčlenili 28 mil. eur a ktorý dnes financuje prácu aj vyše 1 300 opatrovateľov, ktorí sa starajú o vyše 1 600 odkázaných ľudí a ďalší pribúdajú. A keď už hovorím o dôchodcoch, musím vám, vážení opoziční politici, pripomenúť, že to bola práve vaša vláda, ktorá zlikvidovala samostatný poradný orgán pre problematiku seniorov a urobili ste z nej len jeden z pracovných výborov rady vlády pre ľudské práva. Ja som však presadil návrat vzťahu k seniorom na najvyššiu možnú úroveň a obnovili sme samostatnú radu vlády Slovenskej republiky pre seniorov. Veľmi dôsledne však myslím nielen na terajších, ale aj na budúcich dôchodcov. Je pre mňa priam neuveriteľné, že návrh na moje odvolanie pokojne podpísali ľudia, ktorých chyby som musel so svojím kolektívom spolupracovníkov naprávať hneď po nástupe do funkcie. Uskutočnili sme významné, ale veľmi dôležité zmeny v dôchodkovom systéme, aby sme zabezpečili jeho udržateľnosť. Bez našej tzv. anuitnej novely by sa ani len nedali vyplácať dôchodky z druhého piliera. Inak povedané, v čase, keď sa prihlasovali sporitelia do druhého dôchodkového piliera, nevedeli, za akých okolností a podmienok budú dôchodky čerpať, pretože ten zákon bol nedokonalý a hlavne nevykonateľný. Samozrejmá vec, je tu istý problém, a to je otázka nízkej sumy, za ktorú si nedokážu zakúpiť doživotný dôchodok, ale to je už problém úplne iný. Znížili sme administratívnu záťaž a vytvorili transparentné a konkurenčné prostredie, aby ľudia mali čo najviac informácií. Otvorene hovorím, že sa obávam sklamaní, ktoré mnohí ľudia zažijú, keď uvidia svoj dôchodok z druhého piliera, ale my sme po desiatich rokoch už nemohli urobiť viac, než odstrániť aspoň tie najhoršie nástražné míny tohto systému, ktorý je dielom pravicovej vlády. O mojej zodpovednosti z hľadiska riadenia rezortu, vážená opozícia, vydávajú svedectvo nie vaše neodôvodnené útoky a obvinenia, ale zníženie poplatkov v treťom dôchodkovom pilieri a zvýšenie ochrany ľudí, ktorí v ňom majú svoje peniaze, ale aj zavedenie daňovej úľavy do výšky 180 eur. V mojej práci však nezabúdam ani na tých najbezbrannejších. Do roka po mojom nástupe do funkcie sme na ministerstve zriadili hlavné kontaktné miesto pre problematiku vykonávania dohovoru OSN o právach osôb so zdravotným postihnutím. Už dlho sa hovorilo o tzv. ombudsmanovi pre zdravotne postihnutých, ale až za môjho pôsobenia dostanete za chvíľku do rúk návrh zákona, ktorým sa inštitút tzv. komisára pre osoby so zdravotným postihnutím reálne vytvorí. A financovať ho budeme zo štátneho rozpočtu. Po novele zákona o službách zamestnanosti sme zvýšili aj podporu pracovného uplatnenia zdravotne postihnutých. Napríklad vlani sme oproti roku 2012 podporili o 163 pracovných asistentov viac, bolo ich predtým 764, a to sumou skoro 4 mil. eur, ktorá medziročne vzrástla o vyše milión eur. Výdavky na prevádzku chránených dielní sme zvýšili o vyše 1,5 mil. eur na takmer 18 mil. eur ročne, čím sme podporili vytvorenie 6 800 pracovných miest pre zdravotne postihnutých, čo predstavuje medziročný nárast o 800 ľudí. Vážené dámy, vážení páni, už aj na základe tohto vecného výpočtu je zrejmé, že zo strany opozície je tento návrh iba chabým pokusom zakryť úpadok volebných preferencií, ale aj vlastné chyby a zlyhania v predchádzajúcom období. Nepochybne k nim patrí aj činnosť Centra pre medzinárodnoprávnu ochranu detí a mládeže. Pani poslankyňa Nicholsonová predviedla poriadnu dávku farizejstva, keď sa mediálne predvádzala na týchto citlivých témach, za ktoré však nesú plnú zodpovednosť, lebo ako štátna tajomníčka ich totálne ignorovala a nevenovala sa im. Pani Nicholsonová, nie vy, bol som to ja, kto okamžite reagoval na informácie, ktoré vám osobne boli dobre známe už aj v minulosti. Bol som to ja, kto vyzval na rokovanie svojho britského partnera, a bol som to ja, kto na otočku letel do Londýna, aby sme pomohli slovenským deťom a ich rodičom, zatiaľ čo vy ste sa v tom čase v Bratislave producírovali pred médiami, hoci ste predtým varovné informácie ignorovali, ja som okamžite naštartoval procesy, ktoré za vášho pôsobenia na ministerstve spali alebo nefungovali vôbec. Výsledkom boli dôsledné zmeny, ktoré zefektívnili činnosť centra, zriadili sme komisiu pre medzištátne osvojenie s tímom odborníkov, v roku 2013 sme na výživnom zo zahraničia pre naše deti vymohli bezmála pol milióna eur a ďalších cirka 100-tisíc predstavujú priame platby. Centrum vedie vyše 70 konaní vo vzťahu k našim deťom v zahraničí, najviac, prirodzene, vo Veľkej Británii a v Českej republike. Výsledkom zmien, ktoré som v centre uskutočnil, je zvýšený záujem ľudí o jeho služby, a preto aj zvýšená úroveň jeho činnosti pri ochrane slovenských detí v zahraničí. Navyše v budúcom roku zriadime aj úrad komisára pre deti, čiže tzv. detského ombudsmana, ktorého Slovensko nemá, hoci je signatárom dohovoru o právach detí. A to už dlhé roky. A keďže som na začiatku tohto výpočtu spomenul medzi kompetenciami môjho ministerstva aj oblasť rodovej rovnosti a rovnosti príležitostí, musím na tomto mieste uviesť aj aktivitu výboru pre oblasť, v ktorej dávame rovnaký priestor pre zástancov všetkých názorov a pohľadov. Verím, že k rozvoju modernej slovenskej spoločnosti na Slovensku prispeje aj celoštátna stratégia rodovej rovnosti, akčný plán rodovej rovnosti na roky 2014 až 2019, ktoré sme schválili na zasadnutí hospodárskej a sociálnej rady práve v tomto týždni. Hlavným cieľom dokumentov je zabezpečiť rovnaké postavenie žien v našej spoločnosti vrátane ich platového ohodnotenia v zamestnaní. Vážené dámy a páni z opozície, keď ste sa už v predvolebnom ošiali rozhodli dať návrh na moje odvolanie, považoval som za prejav korektnosti voči verejnosti predstaviť v celej šírke moje pôsobenie vo funkcii ministra práce, sociálnych vecí a rodiny. Namiesto vašich žlčových útokov a ničím nepodložených obvinení som ponúkol vecný výpočet toho, čo som za vyše dva roky dosiahol, ale aj porovnaní s výsledkami mojich predchodcov. Držal som sa iba konkrétnych faktov, ponúkol som iba verejne dostupné údaje. Zákerné údery pod pás nechávam teraz na vás. Mojou filozofiou je seriózny prístup k plneniu predvolebných prísľubov i programu vlády, seriózny partnerský dialóg pri hľadaní riešení, otvorený postoj k verejnosti a pocit zodpovednosti za sociálny rozvoj Slovenska. Hoci viem, že ani ja nie som bez chýb, hoci sa neuspokojujem s dosiahnutým znižovaním nezamestnanosti a zvyšovaním zamestnanosti, zlepšením sociálnej starostlivosti v oblasti sociálnych služieb, potieraním chudoby a sociálneho vylúčenia či zlepšením úrovne ochrany pracujúcich, uprednostňujem konkrétnu prácu pred prázdnymi rečami. Je mi preto úprimne ľúto, že namiesto toho, aby som sa mohol venovať svojej práci, musím tu dnes robiť štatistu v trápnom divadelnom predstavení z dielne upadajúcich opozičných politikov. Moje vysvedčenie, vážení opoziční predstavitelia, nebudete vystavovať vy, ale slovenskí voliči, ktorým sa kedykoľvek pozriem do očí. Táto schôdza je smutnou vizitkou a dôkazom vašej zúfalej bezradnosti. Ďakujem pekne, že ste si ma vypočuli. (Potlesk.)